**SOCIALNE IGRE**

Družabne oziroma socialne igre otroke sproščajo, povezujejo, dajejo jim priložnosti za učenje socialnih veščin kot so: sodelovanje, upoštevanje pravil, razvijanje samokontrole vedenja, dogovarjanje,…. V njih si razvijajo čute, spretnosti, sposobnosti, se potrjujejo in gradijo pozitivno samopodobo.

So zelo dobrodošle na otroških praznovanjih in v krogu družine, saj utrjujejo vezi in dajejo možnosti za učenje aktivnega preživljanja prostega časa ob skupnem druženju. Družabne igre imajo otroci radi, saj vnašajo v njihovo igro veselje in radost.

**IŠČEMO BUDILKO** Vsi otroci zapustijo sobo in čakajo pred vrati. Otrok slavljenec skrije budilko nekje v sobi. Majhnemu otroku lahko pri skrivanju budilke pomagajo starši. Nato slavljenec pokliče otroke v sobo. Prične se iskanje budilke, ki jo lahko slišimo šele, če smo vsi popolnoma tiho. Kdor sliši budilko in jo najde, jo sme skriti pri naslednji igri.

**KJE JE?** Zberemo se pri mizi ali v krogu na tleh. V sredino položimo šest enakih praznih škatlic ( od topljenega sira, vžigalic,…). Vodja igre skrije pred očmi vseh otrok droben predmet v eno izmed škatlic in jih hitro pomeša ter postavi v novo vrsto. Ob mešanju izgovarja čarobne besede: »Čira, čara, hokup, pokus, bum«. Otroci, ki so pozorno spremljali njegovo početje, si poskušajo zapomniti, kje je skrit predmet. Kdor ugane, dobi skriti predmet in lahko vodi naslednjo igro.

**UBOGI MUC** Otroci sedijo v krogu na preprogi. Eden je mucka in hodi znotraj kroga počasi mimo vseh, ki so v krogu. Vsak od njih ga poboža in reče: »Ubogi črni muc!« Kdor se pri tem smeje, mora igrati mucka in zamenja tistega, ki je bil muc pred njim.

**SESTRICA, KDO TRKA?** Otroci molče sedijo v krogu. Eden poklekne pred vodjo igre in položi glavo v njegovo naročje, tako da ne more gledati. Vodja igre pomigne enemu izmed otrok. Tisti potrka prvega in vpraša: »Sestrica ( ali bratec), kdo trka?« Prvi otrok ga poskuša spoznati po glasu. Če pravilno ugane, zamenja mesto in poskuša ugibati, kdo bo naslednji potrkal na njegov hrbet. Naslednjega otroka izbere vodja.

**MARIONETA** Pri igri se otroci (ali odrasli z otrokom) igrajo v parih. Eden je lutka na vrvici (marioneta), drugi pa jo vodi. Marioneta leži na tleh, voditelj jo vleče za nevidne niti. Marioneta mora slediti potegu ( dviguje in spušča nogo, roko, glavo, trebuh). Čez nekaj časa vlogi zamenjata.

**KOLIKO JE OREHOV?** Za igro potrebujemo škatlo za čevlje in orehe ali druge plodove, predmete. Z otroki sedimo pri mizi, kjer imamo škatlo za čevlje, v katero nasujemo nekaj orehov. ( Število orehov prilagodimo starosti otrok. ) Škatlo nato prekrijemo s pisano ruto in damo otrokom nekaj minut časa, da ocenijo, koliko orehov je v posodi. Vsak otrok pove, koliko orehov je po njegovem v škatli. To zapišemo. Orehe stresemo iz škatle in jih preštejemo. Štejemo jih lahko skupaj. Koristno pa je, da vsak otrok prešteje sam, saj s tem vadi štetje.